ທ່ານນາງ Aung San Suu Kyi ຜູ້ນຳທີ່ແທ້ຈິງຂອງມຽນມາ ພົບປະກັບບັນດາຜູ້ນຳຂອງລັດຖະສະພາສະຫະລັດ ໃນວັນພະຫັດມື້ນີ້ ນຶ່ງມື້ ຫຼັງຈາກປະທານາທິບໍດີນບາຣັກ ໂອບາມາ ໄດ້ປະກາດໄປກ່ຽວກັບວ່າ ລັດຖະບານຂອງທ່ານ ຕຽມພ້ອມທີ່ຈະຍົກເລີກການລົງໂທດຕໍ່ປະເທດຂອງທ່ານນາງ.
ໝາຍກຳໜົດການຂອງທ່ານນາງ ແມ່ນຮວມທັງ ການໂອ້ລົມສົນທະນາກັບທ່ານນາງ Nancy Pelosi ຜູ້ນຳສຽງສ່ວນນ້ອຍຂອງສະພາຕ່ຳ ແລະທ່ານ Mitch McConnell ຜູ້ນຳສຽງສ່ວນຫຼາຍຂອງສະພາສູງ ພ້ອມທັງການຮັບປະທານອາຫານຄ່ຳ ທີ່ເປັນເຈົ້າພາບໂດຍບັນດາຜູ້ນຳທຸລະກິດ ແລະການຕອບຄຳຖາມ ຕໍ່ພວກນັກສຶກສາທີ່ມັດທະຍົມປາຍ Washington.
ທ່ານນາງ Aung San Suu Kyi ຍັງມີທ່າທາງວ່າ ຈະຊັກຊວນໃຫ້ສະມາຊິກສະພາ ຄົນສຳຄັນກ່ຽວກັບວ່າ ແມ່ນເປັນໂອກາດທີ່ເໝາະສົມແລ້ວ ທີ່ຈະຍົກເລີກການລົງໂທດທາງເສດຖະກິດນີ້.
ຫຼັງຈາກການພົບປະກັນໃນຊ່ວງຮັບປະທານອາຫານເຊົ້າ ຂອງວັນພຸດວານນີ້ແລ້ວ ບາງ
ສະມາຊິກສະພາ ທີ່ທຳນຽບຂອງຮອງປະທານາທິບໍດີ Joe Biden ສະມາຊິກສະພາສູງ ຜູ້ທີ່ມີບົດບາດ ສັງກັດພັກ Republican ປະທານຄະນະກຳມະການດ້ານສາຍພົວພັນຕ່າງປະເທດ ທ່ານ Bob Corker ໄດ້ນຳເຜີຍແຜ່ລາຍງານຂອງທ່ານ ທີ່ລະບຸວ່າ “ໃນຂະນະທີ່ພວກເຮົາຊາບຊຶ້ງເຖິງພາລະກິດທີ່ທ່ານນາງ Aung San Suu Kyi ໄດ້ປະຕິບັດຜ່ານມາ ເພື່ອໃຫ້ມີປະຊາທິປະໄຕໃນມຽນມາ, ຂ້າພະເຈົ້າ ຕື່ນຕົກໃຈ ຕໍ່ການບໍ່ສະແດງອອກ ໃດໆ ຕໍ່ຄວາມເປັນຫ່ວງເປັນໃຍ ທີ່ຂ້າພະເຈົ້າໄດ້ນຳຂຶ້ນມາ ໃນເຊົ້າມື້ນີ້ ກ່ຽວກັບການຄ້າມະນຸດ ໃນປະເທດຂອງທ່ານນາງ. ຫຼັງຈາກທີ່ໄດ້ເຫັນເປັນພະຍານຕໍ່ ການບໍ່ເອົາໃຈໃສ່ ຕໍ່ການມີບັນທຶກຂອງບັນຫາອັນໃຫຍ່ຫຼວງຂອງເລື້ອງທີ່ວ່ານີ້ ຂ້າພະເຈົ້ຈະກຳກັບຢ່າງໃກ້ຊິດຕໍ່ຄວາມພະຍາຍາມຂອງລັດຖະບານຂອງທ່ານນາງ ທີ່ຈະເອົາບາດກ້າວປ້ອງກັນ ພວກປະຊາຊົນທີ່ໄຮ້ດຽງສາ ຈາກຂະບວນການຄ້າມະນຸດ ແລະຖືກຂາຍໃຫ້ພວກບັງຄັບໃຊ້ແຮງງານແລະການຂາຍບໍລິການທາງເພດນັ້ນ.”
ທ່ານ Corker ແມ່ນເປັນຜູ້ນຳພາໃນການກະຈາຍຂໍ້ມູນໃນສະພາສູງ ຕໍ່ຕ້ານຂະບວນການຄ້າມະນຸດ.
ທ່ານ ໂອບາມາ ໄດ້ກ່າວເຖິງ ມຽນມາ ວ່າ “ໄດ້ມີການປະຕິຮູບທາງດ້ານສັງຄົມ ແລະທາງການເມືອງ ຢ່າງສຳຄັນ” ໃນຂະນະທີ່ທ່ານ ໄດ້ໃຫ້ສັນຍານໃນວັນພຸດວານນີ້ ຕໍ່ການຍົກເລີກການລົງໂທດຕໍ່ມຽນມານັ້ນ.
ຫຼັງຈາກທີ່ ທ່ານໄດ້ອອກຄວາມເຫັນ ຄຽງຂ້າງກັບທ່ານນາງ Aung San Suu Kyi ໃນຫ້ອງການປະທານາທິບໍດີທີ່ເອີ້ນວ່າ Oval Office ນັກຂ່າວທ່ານນຶ່ງ ໄດ້ຖາມຄຳຖາມປະທານາທິບໍດີ ກ່ຽວກັບ ການຍົກເລີກທີ່ວ່ານີ້ ຈະມີຜົນບັງຄັບໃຊ້ເມື່ອໃດ? ແລະທ່ານ
ໂອບາມາ ໄດ້ຕອບກັບວ່າ “ໃນໄວໆນີ້.”